洪咨夔
示诸儿
道大两仪小，身寡万物众，
此心能砥柱，斯文即隆栋。
书从羲孔来，字字济世用。
愈穷理逾邃，如探无底洞。
有书不勤读，惰农失春种。
如何望秋成，箕杵日簸弄。
一经胜籯金，万帙供洛诵。
所愿器业进，增益门户重。
儿童悟易玄，奴婢晓诗颂。
而况以士名，经史懒条综。
古来天目下，谁识三岁贡。
吾翁破天荒，教子斯命中。
顾我肋已鸡，望汝毛犹凤。
诗书气脉续，声价天壤閧。
毋学韩家符，灯火照睡梦。
毋学陶家雍，文档付游纵。
光明发勤苦，奇隽出饿冻。
四壁瓢腹空，一檠铛脚共。
人情易喘筒，世事难算瓮。